Ir-Regolament tal-Kummissjoni (KE) Nru 866/1999
tas-26 ta’ April 1999
dwar l-awtorizzazzjoni ta’ addittivi ġodda u użi ġodda ta’ addittivi fl-ikel
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 dwar l-addittivi fl-ikel [1], kif l-aħħar emendata bid-Direttiva 1999/20/KE [2], u partikolarment l-Artikolu 3 u 9j tagħha,
(1) Billi d-Direttiva 70/524/KEE tipprovdi li addittivi ġodda jew uzi ta’ addittivi ġodda jistgħu jkunu awtorizzati, wara li jitqies il-progress fl-għarfien xjentifiku u tekniku;
(2) Billi d-Direttiva tal-Kunsill 93/113/KEE ta’ l-14 ta’ Diċembru 1993 tikkonċerna l-użu u l-marketing ta’ enżimi, mikro-organiżmi u l-preparazzjonijiet tagħhom fin-nutrizzjoni ta’ l-annimali [3], kif l-aħħar emendata bid-Direttiva 97/40/KE [4], b’deroga mid-Direttiva 70/524/KEE, awtorizzat l-Istati Membri biex iħallu provisorjament l-użu u l-marketing ta’ l-enżimi, mikro-organiżmi u l-preparazzjonijiet tagħhom;
(3) Billi l-eżami tad-dossiers, mogħtija mill-Istati Membri b’mod konformi ma’ l-Artikolu 3 tad-Direttiva 93/113/KE, jindika li ċertu numru ta’ preparazzjonijiet li jappartjenu lill-gruppi ta’ enżimi u mikro-organizmi jistgħu jkunu awtorizzati provisorjament;
(4) Billi l-Kumitat Xjentifiku għan-Nutrizzjoni ta’ l-Annimali ta opinjoni favorevoli fir-rigward ta’ l-innokwità ta’ dawn il-preparazzjonijiet;
(5) Billi l-miżuri provduti f’dan ir-Regolament huma skond l-opinjoni tal-Kumitat Permanenti dwar l-Ikel,
ADOTTAT DAN IR-REGOLAMENT:
Artikolu 1
Il-preparazzjonijiet li huma parti mill-grupp "enżimi" u mniżżla fl-Anness I ta’ dan ir-Regolament jistgħu jkunu awtorizzati skond id-Direttiva 70/524/KEE bħala addittivi fin-nutriment ta’ l-annimali taħt il-kondizzjonijiet imniżżla f’dak l-Anness.
Artikolu 2
Il-preparazzjonijiet li jappartjenu lill-grupp "mikro-organiżmi" kif imniżżla fl-Anness II għal dan ir-Regolament jistgħu jkunu awtorizzati skond id-Direttiva 70/524/KEE bħala addittivi fin-nutriment ta’ annimali taħt il-kondizzjonijiet imniżżla f’dak l-Anness.
Artikolu 3
Dan ir-Regolament għandu jidħol bis-seħħ fl-20 jum minn wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta’ Lulju 1999.
Dan ir-Regolament jorbot fl-intier tiegħu u jkun japplika direttament fl-Istati Membri kollha.
Magħmul fi Brussel, fis-26 ta’ April 1999.